b'\n_START_ARTICLE_\nEvropski parlament\n_START_SECTION_\nVolitve v Evropski parlament\n_START_PARAGRAPH_\nEvropski parlament izvolijo dr\xc5\xbeavljani Evropske unije vsakih pet let (zadnje volitve v Evropski parlament so potekale leta 2014) na neposrednih in splo\xc5\xa1nih volitvah. Poslancev je lahko najve\xc4\x8d 751 in delujejo v osmih poslanskih skupinah, najve\xc4\x8dji pa sta skupina Evropske ljudske stranke in skupina socialistov. Vsaka dr\xc5\xbeava ima dolo\xc4\x8deno \xc5\xa1tevilo poslancev (Nem\xc4\x8dija 96, Luksemburg 6). Poslanci niso predstavniki dr\xc5\xbeave, v kateri so bili izvoljeni, ampak zastopajo svoje volivce in njihove interese ter politi\xc4\x8dne interese evropskih politi\xc4\x8dnih strank. Te so ve\xc4\x8dnacionalne in delujejo v skladu s programom, sprejetim na evropski ravni._NEWLINE_Slovenci so prvi\xc4\x8d volili poslance Evropskega parlamenta leta 2004, tj. takoj po pridru\xc5\xbeitvi Evropski uniji. Najprej je bilo slovenskih poslancev sedem, z volitvami leta 2014 pa se je v skladu z Lizbonsko pogodbo njihovo \xc5\xa1tevilo pove\xc4\x8dalo na osem.\n_START_SECTION_\nVloga Evropskega parlamenta\n_START_PARAGRAPH_\nEvropski parlament zaseda dvanajstkrat letno v Strasbourgu, preostala zasedanja potekajo v Bruslju, seje odborov (20 stalnih odborov) pa so vedno v Bruslju. Plenarna zasedanja vodi predsednik Evropskega parlamenta, ki ga poslanci izvolijo z navadno ve\xc4\x8dino. Evropski parlament je z dopolnili k ustanovitveni pogodbi v minulih desetletjih pridobival \xc4\x8dedalje ve\xc4\x8d pristojnosti, saj je z dolo\xc4\x8dili Maastrichtske in Amsterdamske pogodbe prerasel iz povsem svetovalne skup\xc5\xa1\xc4\x8dine v pravi zakonodajni parlament, ki ima danes podobna pooblastila kot nacionalni parlamenti. Ustaljeni zakonodajni postopek je soodlo\xc4\x8danje (uveden z Maastrichtsko pogodbo), ki postavlja Evropski parlament in Svet Evropske unije na isto raven, saj je besedilo potrjeno, ko ga potrdita oba, poslancem pa omogo\xc4\x8da blokiranje sprejetja evropske zakonodaje. Soodlo\xc4\x8danje je danes ena od najpomembnej\xc5\xa1ih mo\xc4\x8di Evropskega parlamenta in se nana\xc5\xa1a na sprejemanje zakonodaje na \xc5\xa1tevilnih podro\xc4\x8djih, kot so gospodarsko upravljanje, priseljevanje, energija, promet, okolje in varstvo potro\xc5\xa1nikov. Ta postopek je po uveljavitvi Pogodbe iz Nice v uporabi na ve\xc4\x8d kot 50 podro\xc4\x8djih delovanja EU. Posebej pomembna je vloga Evropskega parlamenta pri sprejemanju evropskega prora\xc4\x8duna, ki letno zna\xc5\xa1a pribli\xc5\xbeno 133 milijard evrov, in pri nadzoru njegove porabe. Brez soglasja evropskega parlamenta prora\xc4\x8dun ne more biti sprejet, prav tako morajo poslanci potrditi poro\xc4\x8dilo Evropske komisije o izvr\xc5\xa1evanju prora\xc4\x8duna za preteklo leto (zavrnitev poro\xc4\x8dila o porabi je vodila k odstopu evropske komisije pod vodstvom Jacquesa Santerja leta 1999). 45\xc2\xa0% letnega prora\xc4\x8duna EU, oziroma pribli\xc5\xbeno 60 milijard evrov, se trenutno porabi za spodbujanje konkuren\xc4\x8dnosti, rasti in zaposlovanja ter za zmanj\xc5\xa1evanje razlik med najbolj in najmanj razvitimi regijami. Razlika med slednjimi se je v obdobju med letoma 2000 in 2006 zmanj\xc5\xa1ala za eno \xc5\xa1estino. Evropski parlament ima odlo\xc4\x8dilno vlogo tudi pri razporejanju sredstev v vi\xc5\xa1ini 7,5 milijard evrov, namenjenih raziskavam in razvoju. Trenutno se te namenjajo novim na\xc4\x8dinom za\xc5\xa1\xc4\x8dite nizko le\xc5\xbee\xc4\x8dih obmo\xc4\x8dij pred poplavami, novim raziskavam in razvoju na podro\xc4\x8dju zdravja, varne prehrane, prometa , tehnologije, energije in okolja._NEWLINE_Parlament igra tudi pomembno vlogo pri \xc5\xa1iritvi EU, saj mora dati soglasje k pristopu novih dr\xc5\xbeav \xc4\x8dlanic. Slovenci so prvi\xc4\x8d sodelovali na volitvah v Evropski parlament leta 2004. Lizbonska pogodba dolo\xc4\x8da, da ima Slovenija osem poslancev od 751 (Nem\xc4\x8dija 96, Poljska 51, Irska 11, Malta 6).Ta doloca tudi, da je najvecje mozno stevilo poslancev 96, najmanjse stevilo poslancev pa 6. Tako imajo manjse drzave relativno vecjo zastopanost. Sistem, po katerem potekajo volitve evropskih poslancev, dolo\xc4\x8di vsaka \xc4\x8dlanica sama.\n_START_SECTION_\nKonferenca predsednikov\n_START_PARAGRAPH_\nKonferenco predsednikov sestavljajo predsednik Evropskega parlamenta in predsedniki politi\xc4\x8dnih skupin. Kot organ politi\xc4\x8dnega vodenja Evropskega parlamenta dolo\xc4\x8da organizacijo dela in vsa vpra\xc5\xa1anja v zvezi z zakonodajnim na\xc4\x8drtovanjem, ki se nana\xc5\xa1ajo na pristojnosti in \xc5\xa1tevilo \xc4\x8dlanov parlamentarnih odborov ter delegacij, prav tako odlo\xc4\x8da o sede\xc5\xbenem redu v sejni dvorani, pripravlja razpored in dnevni red plenarnih zasedanj.\n_START_SECTION_\nKvestorji\n_START_PARAGRAPH_\nPredsedstvo Evropskega parlamenta poleg predsednika in podpredsednikov sestavljajo tudi kvestorji , ki imajo svetovalno funkcijo. Zadol\xc5\xbeeni so za administracijo.'